กทม. เตรียมหารือกระทรวงการคลัง เก็บภาษีที่ดิน นายทุนปลูกกล้วยเต็มพิกัด
นายชัชชาติ สิทธิพันธุ์ ผู้ว่าราชการกรุงเทพมหานคร กล่าวถึงประเด็นภาษีที่ดินและสิ่งปลูกสร้าง ประเภทภาษีเกษตรกรรมว่า เป็นสิ่งใหม่สำหรับ กทม. ที่พึ่งเริ่มเก็บ ซึ่งเป็นเรื่องแปลก โดยแต่ก่อนเก็บภาษีโรงเรือนตามรายได้ แต่ภาษีที่ดินและสิ่งปลูกสร้างเก็บตามราคาประเมิน เป็นราคาที่กรมธนารักษ์กำหนด ภาษีที่ดินและสิ่งปลูกสร้างในกฎหมายแม่กำหนดเปอร์เซ็นต์ขั้นสูงสุดไว้ โดยท้องถิ่นสามารถปรับอัตราภาษีนี้ไม่ให้ต่ำกว่าที่กำหนด ถือเป็นอำนาจของ กทม.ที่จะปรับโดยไม่ต้องขออนุญาตใคร แต่ กทม.ไม่ได้อยากเก็บภาษีเพิ่ม แต่มีประเด็นเกษตรกรรมในเมือง เป็นสิทธิของเจ้าของพื้นที่ที่ดำเนินการตามกฎของกระทรวงการคลัง กทม.จึงมีแนวคิดลดการนำพื้นที่ไปทำการเกษตรโดยไม่สอดคล้องกับเจตนา อาจเก็บภาษีเต็มกรอบในพื้นที่เชิงพาณิชย์สีแดง ซึ่งต้องหารือกับกระทรวงการคลังก่อน และต้องคิดให้ดีว่า มีพื้นที่กี่แปลง เป็นเกษตรกรกี่คน เพราะไม่อยากให้กระทบกับเกษตรกรตัวจริง กทม.ต้องการตรวจคนอาศัยกฎหมายหลบเลี่ยงไปทำการเกษตรนายชัชชาติ กล่าวอีกว่า ยังไม่ได้ปรับภาษีขึ้น เพียงสอบถามไปกระทรวงการคลังว่า จะเอาผังเมืองมากำกับร่วมกับอัตราภาษีได้หรือไม่ เพราะที่ผ่านมาไม่เคยมีคนทำ เราพยายามทำเพื่อให้เกิดประโยชน์สูงสุดกับประชาชน